Marjorie Taylor Greene kalte partifelle for «bitch». Intens krangel i USAs kongress.
To av høyresidens stjerner barket sammen i USAs kongress. Den bitre feiden viser frem litt av vanskene for kongressleder Kevin McCarthy. Møtelederen forsøkte å få ro i salen. – De som snakker, må gå bakerst. Orden, formante han. Politikerne skulle drøfte et vedtak om å refse demokratisk kongressmedlem Adam Schiff. Midt i salen sto to av Det republikanske partiets fremste urokråker. Marjorie Taylor Greene og Lauren Boebert snakket ikke om den aktuelle saken. I stedet skjelte de hverandre ut. Fanget på film Opptrinnet ble fanget av C-spans kameraer. Der ser man de to stjernene i Donald Trumps såkalte Maga-bevegelse snakke intenst med hverandre.  Nettavisen The Daily Beast fikk partifeller som sto nær dem, til å gjengi samtalen. De to har ikke tilbakevist referatet. Greene har tvert imot bekreftet det.  Det er omtrent slik: – En liten tispe Boebert, som er fra Colorado, gikk bort til Greene, som er fra Georgia. Hun konfronterte Greene med «dine offentlige utsagn om meg».  – Jeg har gitt penger til deg. Jeg har forsvart deg. Men du har ikke vært noe annet enn en liten tispe mot meg, sa Greene.  Hun sa det engelske ordet «bitch», som kan oversettes med tispe, merr, drittkjerring eller hurpe på norsk. – Og du kopierte mine tiltalepunkter etter at jeg ba deg stille deg bak dem, sa Greene. Greene har i over to år foreslått å stille president Joe Biden for riksrett. Nå har også Boebert fremmet et slikt forslag. Hun gjorde imidlertid dette på en måte som kunne tvinge frem en avstemning i Representantenes hus. – Ok, det er slutt for oss, sa Boebert. – Vi var aldri sammen, svarte Greene. Har kranglet før Begge to kommenterte senere hendelsen overfor pressen. – Hun har en formidabel evne til å få de fleste til ikke å like henne, sa Greene om sin kollega. Boebert sa til CNN at «Marjorie ikke er en fiende».  – Som sagt går jeg ikke på ungdomsskolen, sa hun som svar til å bli kalt en tispe. De to har også kranglet i full offentlighet før. Boebert har blant annet hånet Greene for et utsagn om «jødiske romlasere». Greene har på sin side vært spydig om Boeberts syltynne valgseier. Fikk satt saken på pause Lederen av Kongressen, Kevin McCarthy, er for øyeblikket partiets fremste folkevalgte leder. Han fikk Boebert med på å sende sitt forslag om riksrett over til en komité inntil videre. Mange av republikanerne i Representantenes hus liker svært dårlig tanken på å måtte ta stilling til en slik sak uten at det først har vært en granskning. Boebert har derimot signalisert at hun ikke vil vente altfor lenge før hun tar det opp igjen. Ville først gi bot Saken om Schiff kom derimot opp til avstemning onsdag. Han ble refset.  Også det forslaget viser hvilke utfordringer McCarthy har med å holde styr på sin egen partigruppe. Det var fremsatt av Anna Paulina Luna fra Florida.  Uttalelsen sier at Schiff løy om at Donald Trump sto i ledtog med Russland for å vinne valget i 2016.  I første omgang ble refsen – kalt censure – stemt ned. Da hadde Luna lagt inn en bot til Schiff på 16 millioner dollar – ca. 160 millioner kroner. Det skulle dekke halvparten av kostnadene til granskninger. – Jeg er takknemlig Denne uken kom forslaget opp igjen, denne gang uten bot. Nå sto republikanerne sammen. Det ble dermed vedtatt med knapt flertall.  Schiff lot ikke til å være tynget av kritikken. – Dere hedrer meg med dere fiendskap. Dere smigrer meg med denne usannheten. Ordene deres forteller meg at jeg effektivt har forsvart vårt demokrati. Jeg er takknemlig, sa han. Schiffs demokratiske kolleger støttet ham og jublet for ham og buet mot vedtaket. – Ingen kontroll Schiff mente også at saken sier noe om manglende styring i det andre partiet. – Dette kommer aldri til å ta slutt. Kevin McCarthy har ingen kontroll over sin gruppe. Kappløpet mot det ekstreme styrer nå Representantenes hus, og det gjør forferdelig skade på institusjonen, sa han. Representantenes hus vedtok sist å refse et medlem i 2021. Da fikk republikanske Paul Gosar kritikk. Han hadde publisert en tegnefilm som viste drap på den demokratiske kongresskvinnen Alexandria Ocasio-Cortez fra New York.
Republikanske kongressmedlemmer Marjorie Taylor Greene og Lauren Boebert kranglet offentlig i Kongressen Feiden viser de indre utfordringene kongressleder Kevin McCarthy møter i sitt parti Krangelen ble fanget på film og bekreftet av Greene